क्रिकेट सम्बंधी मुद्दे को राष्ट्रपति नियंत्रित करें : अफरीदी  
पाक क्रिकेट टीम के पूर्व कप्तान अफरीदी ने राष्ट्रपति जरदारी से अपील की कि वह क्रिकेट सम्बंधी मामलों को नियंत्रित करें वरना स्थिति खराब हो सकती है।
पाकिस्तान क्रिकेट टीम के पूर्व कप्तान शाहिद अफरीदी ने राष्ट्रपति आसिफ अली जरदारी से अपील की है कि वह क्रिकेट सम्बंधी मामलों को नियंत्रित करें वरना स्थिति और खराब हो सकती है।  पाकिस्तानी क्रिकेट टीम को विश्व कप के सेमीफाइनल में पहुंचाने वाले अफरीदी ने सोमवार को यह कहते हुए अंतर्राष्ट्रीय क्रिकेट से संन्यास ले लिया था कि पाकिस्तान क्रिकेट बोर्ड (पीसीबी) ने उनके साथ अच्छा बर्ताव नहीं किया है।   'जियो न्यूज' से बातचीत में अफरीदी ने कहा, "मैंने पहले भी वरिष्ठ खिलाड़ियों की कप्तानी में खेला है और मैं उनके साथ भविष्य में भी खेलना चाहता हूं लेकिन आत्मसम्मान से कोई समझौता नहीं करना चाहता।"  अफरीदी ने राष्ट्रपति से अपील की कि वह जल्दी से खेल को बचाने में इस मामले में हस्तक्षेप करें वरना स्थिति और बिगड़ सकती है।  पीसीबी की आलोचना करते हुए अफरीदी ने कहा, "मैं लम्बे समय से पीसीबी की ज्यादतियां सहन कर रहा था लेकिन हर चीज की एक सीमा होती है। मैंने कभी भी अंतरराष्ट्रीय दौरे पर आचार संहिता का उल्लंघन नहीं किया है। यहां तक कि कप्तानी के पद से हटाए जाने के बाद भी मैंने कुछ नहीं कहा। मुझे सच बोलने का फल मिला है।"  हरफनमौला अफरीदी का कहना है कि उनके देश के लोग उन्हें मैदान पर देखने के लिए प्रार्थना कर रहे हैं।